अगिले दिन माँ भगवती के जागरणक आयोजन कैल गेल आ लगपासक गांव सं सेहो लोकसब भोज मे आयल। गोनू झा सब गोटेक स्वागत कऽ रहल छलैथ। सांझ भऽ गेल। सगा सम्बन्धी कऽ विदा करैत-करैत राइत भऽ सेहो गेल।
 तइयो किछ लोग अखनो जाय बला छल। ओमहर घुरिया आ ओकर चोरमंडली गामक बाहर एकटा खंडहर मे बैसल विचार-विमर्श कऽ रहल छल।
 देखलहि गोनू झा कऽ कोना दिमागक दम पर धनो कमा अनलकै आ राजदरबार मे सेहो नियुक्त भऽ गेलय। दिमागे कऽ दम पर ओ चतुर सुजान आदमी हमारा सब सं अपन खेत तमा लेने छल। ओ दिन कऽ याद कऽ हमर खून खौल उठैत ऐछ।
 हमर वश चलय तऽ ओकरा एहन सबक सिखायब जे सबटा चतुराई बिसैर जेतय। मुदा की करू। चोरी के आलावा तऽ हम किछ कओ नै सकय छी। त चोरीये करैत छी। आब तऽ ओकरा घर पर रुपया पैसो खूब छैक।
 आय मौका सेहो छै। गोनू झा काइल सगरो राइतक जागल छै आ आय पूरा दिन सेहो भागदौड़ मे रहल छै। नीक जंका थाकल हेतै। जँ की घोड़ा बेच कऽ सुततै। कनबी सावधानी सं हम सब अपन काज कऽ सकैत छी। घुरिया कहलक। तऽ चल फेर।
 थोड़बे काल मऽ सूइत जेतै, ताबे चैल कऽ गोनू झाक फुलवारी मे नुका जाइत छी। ओतय सं ओकरा घरक अबाजो सुनाय दैत छै। सब ओहि फुलवारी मे नुका रहल।
 खिछे देर बाद गोनू झा आ एकटा और व्यक्ति घर सं बाहर निकलल। ओय व्यक्ति कऽ घुरिया आ ओकर साथी चिन्है छल। ओ बगलक गामक मास्टर गणेश झा गोनू झाक परममित्र छल।
 गोनू झा किछ दूर धैर जा कऽ अपन मित्र कऽ विदा केलैथ आ घरक दिस लौटला। अचानक ओ ठिठैत गेलाह। हुनका फुलवारी मे हलचल बुझेलैन, फेर ओ दरबाजा पर पहुंचलैथ।
 गोनू झा जोर सं बाजय छैथ, हे. . . यै सुनय छीयै। आब सब चैल गेल। पंडित जी कैह गेलैथ हन जे ग्रहदोष निवारण तहने करीहं जहन घर दुनु परानी टा रहिए।
 गोनू झाक कनियाँ अंदर सं नीपय बला मटीक ढेर सं बहुत रास ढेला खोइछा मे लऽ कऽ गोनू झा लग उझैल देलथि। गोनू झा ढेला उठा-उठा कऽ फुलवारी मे फेंकय लगला, संगे संग अपन मंत्र सेहो पैइढ़ रह छलैथ।
 चाँद चांदनी चंद्र चकोर। बधा हरि लेऊ माखन चोर।
 ओमहर घुरिया आ ओकर चोर मण्डली मुसीबत मे छल। बेचारा बिना हिलने-डोलने ढेलाक शिकार भऽ रहल छल।
 रहय दियौ, आब भ गेल! पंडिताइन जोर सं बजली।
 हे. . ? अखन त पचासो टा नै भेलय। जा कऽ ढेला लाऊ।
 हमरा बुते नै हैत। लागय यऽ चक्कर आबि जायत। हम जाय छी सुतय लऽ !
 सुतय लऽ ! यै अहाँक दिमाग खराब ऐछ। घर पर ग्रहक वकवृष्टि छै आ अहाँक सुतय के पड़ल ऐछ। अहाँ ढेला आनय छि या नै।
 हम नै आनब। हमहि बुझहै छि जे कोना ठाड़ छि।
 देखु, हमर दिमाग खराब नै करू। हमरा तामस आयत तऽ हमर हाथ उइठ जायत आ ओ अहाँक सेहत लेल नीक नै हैत।
 फेर त गोनू झा आ पंडिताइन मे राइत ठैन गेलनी। दुनु गोटे जोर-जोर सं झगड़य लागलैथ। एतेक हल्ला भेल जे गाम भरिक लोक जाइग गेल। लोक सब दौड़-दौड़ कऽ हुनका घर आयल। की भेल झा जी ? अतेक राइत कऽ किया लड़य छीयै ?
 गोनू झा कहै छैथ - ग्रहदोष के लेल पंडित जीक कहल अनुसार एक सौ आठ ढेला चन्द्रमा दिस फेक रहल छलौं। अखन पचासो टा ढेला नै अनलक आ कहय ऐछ हमरा बसक नै ऐछ। आब कनि पुछियौ जे ओ मात्र एक सौ आठ ढेला आनबा मे थाइक गेलखिन आ हमर पियरगर भाईसब फुलवारी मे बैसल सबटा ढेला अपन पीठ पर खेबाक लेल बैसल छै।
 घुरिया आ ओकर संग्गी साथी सन्न रही गेल।
 अगर हम झूठ बाजय छि तऽ फुलवारी मे बैसल ओय लोग सं पूछहि जे कतेक हिम्मत सं ढेलाक माइर सैह रहल छै।
 घुरियाक मण्डली भागय लागल मुदा गाँव बला धैर दबोचलक आ एतेक माइर मरलाक जे नानी मोन पैर गेलय। अगले दिन ओकरा सब कऽ पुलिसक हवाला कऽ देल गेल।
 तहन पंडिताइन बुझलीह जे हुनकर पति कुनो भी काज अकारण नै करैत छैथ। पंडिताइन अपन व्यवहार लेल गोनू झा सं क्षमा मांगली त गोनू झा हँसैत रही गेला।
 मिथिलाक राजदरबार मे एक दिन कशी सं पढ़ल एकटा विद्वान आयल।
 मिथिला नरेश ओकर समुचित स्वागत केलैथ आ ओकरा आसन देल गेल। विप्रश्रेष्ठ ! राजा कहलैथ - अहाँ एहन विद्वानन चरण हमरा राज्य मे पड़ल इ हमरा लेल बड़ सैभाग्यक बात छैक।
 आब हम अहाँसं प्रार्थना करैत छी जे किछ दिन हमर आतिथ्य स्वीकार करू आ अपन ज्ञान सं हमरा आ हमर प्रजा के लाभान्वित करू!
 राजन विद्वान ब्राह्मण बाजल- हम काशी के प्रसिद्ध गुरुकुल सं शिक्षा प्राप्त छी। समस्त वेद, शास्त्र आ पुराण हमरा कंठस्थ ऐछ। अहि समय हम एकटा विशेष प्रयोजन सं यात्रा पर छी।
 हम काशी सं पूर्ण शिक्षित भऽ के निकललौ त हमरा मार्ग मे एकटा कथावाचक विद्वान, सभाक बीच रामचर्चा करैत भेटल। हम हुनका सं तीनटा प्रश्न कऽ देलौं। हुनका सं एको टाक जवाब नै देल गेलैन। ज्ञान तऽ हुनकर सीमित छलैने, तामस हुनकर असीमित छलैन।
 मिथिला नरेश भरल सभा मे क्रोधित भऽ उठलाह - हे विद्वान, हम मानलौ जे अहाँ लग ज्ञानक प्रचुर भंडार ऐछ मुदा एकर अर्थ इ नै जे अहाँ सृष्टि के सर्वश्रेठ विद्वान छी। अहि पृथ्वी पर एक सं एक विद्वान छैक। जाहि दिन अहाँक स्वयं सं उत्तम भेटत ओहि दिन अहाँक ज्ञान चूल्हा फुकैत नजैर आयत।
 तऽ ठीक छै, राजन्, हम समस्त मिथिला राज्यक विद्वान के शास्त्रार्थ लेल ललकाइर रहल छी। अगर हम पराजित भऽ जायब त मिथिला नरेश के दास बैन रहब आ यदि हम विजयी रहब तऽ मिथिलाक सर्वोच्च सम्मान हमरा भेटत।
 मिथिला नरेश के अपन राज्यक विद्वान पर विश्वास छलैन। चुनौती स्वीकार कऽ लेल गेल।
 शास्त्रार्थ शुरू भऽ गेल। दरबार मे उपस्थित विद्वान बारी-बारी सं शास्त्री सं भिड़ल। मुदा शास्त्री के ज्ञानक समक्ष कियो नै टिकल। आ दोसरो दिन सेहो शास्त्री के कियो पराजित नै कऽ सकल। फेर तऽ महाराज सगरो राज्य मे ढोलहा पिटबा देलैथ जे कियो ओहि शास्त्री के पराजित करत ओकरा भरपूर पुरस्कार सहित दरबार मे विशिष्ठ दर्जा प्राप्त हैत।
 बात गोनू झाक गाँव मे सेहो पहुंच गेल।
 यउ हमरा गामक विद्वान त गोनू झा छथिन। हिनका पर मां काली के विशेष कृपा छैन। इ ओहि शास्त्री के हरा कऽ मिथिलाक सम्मान बचा सकैत छैथ। एहन अवसर बेर-बेर नै आयत।
 फेर सबटा गाँव मिल कऽ गोनू झाक घर पहुंचल। आ गोनू सं शास्त्रार्थ करबाक लेल आग्रह केलक। गोनू झा माइन गेलैथ।
 फेर ओ मिथिलाक राजधानी चैल पड़लाह। दु दिनक यात्राक उपरांत राजधानी जा पहुंचलाह। ओ पहरेदार के अपन पधारबाक प्रयोजन बतेलैथ। दरबार मे सूचना भेजल गेल। राजाक आज्ञा पर गोनू झा के अंदर भेजल गेलैन। अखने-अखने शास्त्री एकटा विद्वान के पराजित केने छल आ अपन जीत पर बड़े मोहक ढंग सं मुस्कुरा रहल छल।
 गोनू झा एखने-एखने पहुंचल छलैथ।
 महाराज के जय हो। हमर नाम गोनू झा ऐछ। हम अहाँक प्रजाक एकटा हिस्सा छी। अहाँक कृपा सं हमरा सेहो थोड़-बहुत ज्ञान ऐछ आ एहि ज्ञानक विश्वास पर हम एहि परमविद्वान ब्राह्मण सं शास्त्रार्थ करबाक आज्ञा चाहैत छी।
 राजा साधारण भेशभूषा बला देहाती के देखलैथ आ धीरे सं स्वीकृति दऽ देलैथ।
 गोनू झा, शास्त्री के सोंझा बला आसन पर पलथा माइर बैस गेलैथ।
 शास्त्री महाराज मुस्कुरायल। हुनक मुस्कान मे उपहासक भाव छल जेना कहि रहल होय जे - केहन केहन गेला तऽ मोछ बला एला।
 तऽ शास्त्री जी अहाँ छीयै ओ प्रकांड विद्वान जे मिथिला के शस्त्र सं नै शास्त्र सं पराजित करबाक दुस्साहस कऽ रहल छीयै।
 गोनू झा बाजलैथ।
 शास्त्रार्थ के लेल तैयार भऽ जाउ जवान। शास्त्री तिलमिलायल।
 हम तऽ तैयार छी भगवन! गोनू झा मुस्कुरेला।
 तऽ फेर हम प्रश्न करूं ?
 विद्वान महोदय। गोनू झा बाजलैथ - अहाँ तऽ चाइर दिन सं प्रश्न कए रहल छी विद्वान केवल प्रश्न टा नै करैत ऐछ बल्कि उत्तर सेहो दइत अछि।
 अहि बेरा तऽ शास्त्री औरो हरबरा गेलाह। मिथिला नरेश अनायासे थोपरि बजा उठलाह।
 ● मैथिली जोक्स : फेकन भाई पहिल बेरा मोबाइल लेला !
 महोदय, हम अहाँसं प्रश्न करबाक आज्ञा चाहैत छी। अय मे आज्ञा केहन! महाराज बीच मे कहलैथ - शास्त्रार्थ मे प्रश्न आ उत्तर टा तऽ होइत अछि।
 आब शास्त्री जी शंकित भऽ उठलाह। एखन धरि ओ प्रश्नने टा केने छलैथ। आय पहिल बेरा हुनका सोंझा प्रश्नकर्ता आयल छल।
 हं तऽ महोदय, हमर पहिल प्रश्न ऐछ जे बुद्धि के प्रकाट्य कतए छैक ? साधारण आ बचकाना प्रश्न छैक। मस्तिष्क सं बुद्धि प्रकट होइत ऐछ।
 नै महाराज बुद्धि के प्रकाट्य ठोर सं होइत ऐछ। गोनू झा बजलाह- यदि ठोर नै खुजत तऽ बुद्धि के प्रकटन कोना हैत।
 दरबार मे थोपरिक अबाज गूंइज उठल। शास्त्री जी के मुंह उतैर गेलैन।
 महोदय, हमर दोसर प्रश्न ऐछ जे बुद्धि के आहार की छैक ?
 शास्त्री जी चकरा गेला, बुद्धि कहिया सं खाय लागल। इ कोन बेतुका प्रश्न छैक। बुद्धि के पेटे कतए होइत छैक।
 नै महोदय, तइयो भी बुद्धि समय के खाइत ऐछ। समये बुद्धि जे आहार होइत ऐछ। अहाँ चाइर दिन सं बुद्धिक प्रयोग कऽ रहल छी तऽ की बुद्धि चाइर दिनक समय नै खेलक। गोनू झा बजलैथ।
 आब हमर अंतिम प्रश्न ऐछ जे हमर बुद्धिक मूल्य की ऐछ ?
 शास्त्री जी चकरा कऽ अपन माथा नोचय लगला। एहि सं स्पष्ट छल जे अहि प्रश्नक सेहो कुनो उत्तर हुनका लग नै छल। बुद्धिक कियो मूल्य कोना आंइक सकैत ऐछ आ ओहो दोसरक बुद्धि कऽ।
 महाराज, आज्ञा होय तऽ हम अपन अहि प्रश्नक उत्तर दरबारक साधारण सन दरबारी सं दियाऊं ताकि शास्त्री जी के इ भ्रम नै रहैन जे मिथिला राज्य मे विद्वता के कुनो कमी छै।
 अति उत्तम! राजा प्रसन्न भ उठलैथ - आज्ञा ऐछ। गोनू झा वैह प्रश्न एकटा साधारण दरबारी सं केलैथ।
 महाराज, हिनकर बुद्धि के मूल्य त आय बच्चा-बच्चा जानैत ऐछ। दरबारी कहलक - इ अपन बुद्धि सं शास्त्री जी के इ भ्रम तोइड़ देलैथ जे हिनका सं बड़का विद्वान कियो नै ऐछ।
 आब इ विजेता छैथ आ विजय कऽ मूल्य सबटा पुरस्कार कऽ दरबार मे विशिष्ट पद हिनका प्राप्त हैत।
 ओमहर शास्त्री जी उइठ अपन पोथी-पत्रा समैट कऽ जेबाक लेल तैयार भेलैथ त गोनू झा हाथ जोइड़ कऽ मार्ग रोकलैथ।
 शास्त्री जी, अहाँ परमविद्वान छी। हमरा इ स्वीकारबा मे कुनो संकोच नै जे हम ज्ञान सं नै, नहीं, तुक्क सं अहाँक पराजित केलौ। अतः अहाँ मोन मे ग्लानि नै राखब। अहाँ हमर पूज्य छी। शास्त्री जी के आँइख खुइज गेलैन। गोनू झा विद्वान सेहो छलैथ आ सज्जन हृदय सेहो।
 गोनू झा मिथिला दरबार के सम्मानित पद पर आसीन भेलैथ। हुनका महाराज इहो सुविधा प्रदान केलैथ जे ओ जहन चाहें दरबार आबि सकैत छैथ। आ ढेर रास पुरस्कार लऽ कऽ गोनू झा आपस अपन गाँव आबि गेलैथ।
 खिस्सा समाप्त भेल!
 एक बेरा मिथिलाक राजदरबार मे दिल्लीकऽ एकटा पहलवान आयल। सात फुट ऊँच भारी डील-डौल बला, मजबूत शरीर बला पहलवान छल जेकरा बांह कऽ माछ देखते बनैत छल।
 मिथिलानरेश कला के बहुत प्रेमी छलखिन। पहलवान कऽ दरबार मे बड़ आदर कऽ संग आनल गेल। महाराज ओकर स्वागत केलैथ।
 पहलवान कनि कारगर बोल मऽ - मिथिला नरेश! हम दिल्ली सं आयल छी आ हमर नाम ज्वाला सिंह छी।
 दिल्ली मे हमरा मुकाबलाक कुनो पहलवान नै ऐछ। हम लगपासक राज्य के सब पहलवान के कुश्ती मे पछाइड़ चुकल छी आ आब मिथिला एलौ हन। हम सुनलौ जे अहाँक राज्य मे एक सं एक मल्ल अछि। कनि हमहू त देखू जे हमरा कियो टक्कर दऽ सकैत ऐछ या नै।
 मिथिला नरेश - तोरा अपना शक्ति के घमंड छौ। तु इ किया बिसैर जाइत छिंहि जे संसार मे सब कलाक एक सं बड़ा एक मर्मज्ञ पैल जाइत छैक।
 ज्वालासिंह बाजल - महाराज द्वंद्वकला मे हमरा आय धरि कियो एहन नै भेटल जे हमरा पराजित कऽ सकै। अवश्य एहने बात हेतै मुदा एकर अर्थ इ त नै जे तु कहियों पराजिते नै हेमहि। हमरा तऽ यैह लागैत ऐछ।
 फेर ठीक छै काइल प्रातः अखाड़ा मे तोहर भुजाक शक्ति आ पैतरा के आकलन हेतौ। मिथिला नरेश कहलैथ।
 मिथिलाक कतेको मल्ल ओकरासँ द्वंद्वयुद्ध के तैयार छल। राजा के आबिते पहिल कुश्ती शुरू भऽ गेल। ज्वालासिंह वास्तव मे गजबक पहलवान छल। ओ क्षणे भैर मे प्रतिद्वंद्वी के चित कऽ देलक। ओकरा बाद तऽ और चाइर टा पहलवान ओकरा आगू घुटना टेक चुकल छल।
 आब मिथिलाक सम्मान खतरा मे छल। राजा चिंतित छलैथ। दोसर दिन तऽ औरो गजब भेल। मिथिलाक कुनो भी मल्ल ज्वालासिंह सं भिड़बाक लेल तैयारे नै छल। आब महाराज बुइझ गेला जे मिथिलाक सम्मान कियो नै बचा सकत।
 राजा कहै छैथ - कि मिथिला मे कियो एहन मल्ल नै जे ज्वाला सिंह के दर्प कऽ चूर-चूर कऽ सकै। कि हम अपन मल्ल कऽ कयर्थे घी-दूध आदि खुएलौ हन। एहि प्रकार तऽ मिथिलाक सम्मान नै बचत।
 दरबार मे गोनू झा सेहो छलैथ। हुनका महाराजक लटकल मुंह देख कऽ नीक नै लगलनि। आब हुनका किछ करय परतैन। महाराज, हम ज्वालासिंह सं मल्ल्युद्ध करब। गोनू झा गरैज कऽ बजला - यद्यपि इ हमर क्षेत्र नै छी कियाकि हम बचपन मे कुश्ती लडैत छलौं तऽ हमरा पर कुनो जिन्न सवार भऽ जाइत छल।
 प्रतिद्वंद्वी कऽ हाथ-पैर टूइट जाइत छल। तहन घरक लोक हमरा कुश्ती लड़य सं रोइक देलक। फेर एक दिन ज्योतिषी बतेलक जे हमरा हाथो लड़ैत-लड़ैत कुनो मानहत्या सेहो भऽ सकैत अछि। तैं हम लड़ैत नै छलौं मुदा आय बात मिथिलाक सम्मानक छीयै तऽ हम अवश्य लरब।
 महाराज बुइझ गेलैथ जे गोनू झा बुद्धिक कुनो प्रयोग कऽ के ओहि पहलवानक गर्व चूर करय चाहैत छैक।
 हँ भाई ज्वाला सिंह। गोनू झा बजला - कुश्ती के तऽ विद्वान छं आ सैकड़ों कुश्ती जीतने सेहो हेमह। कुश्ती कऽ सरगम तऽ जानैते हेमहि।
 स. . . . . . . सरगम! ज्वाला सिंह अचकचायल।
 हे, सरगम नै जानैत छिहि कुश्ती कऽ ? केहन पहलवान छं?
 जानैत छीयै न ! सब जानैत छी। ज्वाला सिंह कऽ कहय पड़ल। भरल दरबार मे ओ केना कैह दयतय जे ओ मल्ल भऽओ कऽ कुश्तीक सरगम नै जानैत।
 तऽ फेर काएल हमर कुश्ती पंचम स्वर, द्रुत लय आ पटक ताल सं होयत। संगे कालभैरब राग मे होयत। गोनू झा बाजलैथ।
 ज्वाला सिंह सहमति मे मुड़ी तऽ हिला देलक मुदा ओकर दिल लरैज उठल। रात्रिक भोजन करबाक उपरांत आराम कऽ रहल छल कि दरबारी बाजल-काएल तऽ वास्तव मे आनन्द आबि जाएत।
 असली कुश्ती तऽ काइलहे देखबाक भेटत। गोनू झा पटक ताल मे कनि काच्च छथि मुदा द्रुत लय मे हुनकर जवाब नै। अहाँ पलको नै झपकेबै कि अहाँक रीढ़क हड्डी मे दरार पैर जायत। कि गजबक पैंतरा छैन हुनकर।
 ज्वाला सिंह ठोड़ पर जीभ फेरैत।
 दरबारी - अहाँ कोन ठाम सीखलियै इ मल्ल विद्या ?
 दिल्लीए सं!
 हूँ। दिल्ली मे दांव-पेंच तऽ सब सिखाओल जाइत ऐछ। मुदा जाबे धरि लय, तालक पता नै चलत तऽ कि सिखलौ। गोनू झा तऽ राग काल भैरब के उस्ताद छथिन आ काल भैरब तऽ अहाँ अपने जानैते छीयै बड़ क्रोधी मल्ल छीयै।
 ज्वाला सिंह के तऽ किछ समैझे मे नै आबि रहल छल।
 आब. . . . . हमरा आराम करय दे। भोरे जल्दी उठानाय छै।
 दरबारी हँसैत ओतय सं चैल गेल।
 भोरे अखाड़ा मे गोनू झा शेरक भांति गरैज रहल छल। चारों दिस बहुते भीड़ जुटल छल।
 मिथिला नरेश अपन गद्दी पर बैसल छलैथ। मुदा दिल्ली के पहलवान ज्वाला सिंह के केतौ अता-पता नै छल। सगरो मिथिला मे खोजलो पर ओ केतौ नै भेटल।
 महाराज बुइझ गेलखिन जे गोनू झा के विजेता घोषित कऽ देल गेलैन आ बहुते रास पुरस्कार सं सम्मानित कैल गेलनि।
 महाराज के पूछला पर गोनू झा हँसैत बतेलखिन जे ओ ज्वाला सिंह कऽ सुर, लाय, तालक उलझन मे तऽ द'ए देने छलियै।
 राइत कऽ एकटा विश्वस्त दरबारी द्वारा ओकरा अतेक भयभीत कऽ देल गेल जे ओ भाइगे गेला मे भलाई बुझलक।
 महाराज प्रसन्न भऽ गेलाह। मिथिलाक सम्मान जे बइच गेल छल। 